Eiðfaxi - Landsmót, hvað nú ? -
Landsmót, hvað nú ? -
8. júlí 2010 kl. 10:31
Eiðfaxa barst þessi grein frá Jónasi Vigfússyni í Litla Dal í Eyjafirði sem innlegg inní umræðuna um Landsmót og þakkar Eiðfaxi Jónasi fyrir sitt innlegg í umræðuna.
Jónas hefur hann unnið að undirbúningi Landsmóta og hönnun á mótsvæðum í tvo til þrjá áratugi, haft ákveðnar skoðanir á Landsmótshaldi og verið ófeiminn við að setja þær fram. Við hvetjum fleiri til að leggja orð í belg um þessi mikilvægu mál.
Grein Jónasar er svohljóðandi:
Ég tek undir þetta sjónarmið og vil nota tækifærið og lýsa þeirri skoðun minni að úr því að landsmóti 2010 var frestað þá eigi að taka stærra skref í þróun mótanna og nú sé kominn tími til að halda landsmót á hverju ári, en ekki með óbreyttu formi.
Tillaga mín og fleiri er sú að halda eigi annars vegar unglingalandsmót þar sem börn, unglingar og ungmenni tækju þátt í sínum keppnisgreinum og hins vegar fullorðinslandsmót þar sem fullorðnir tækju þátt í gæðingakeppni.
Kynbótahross og kappreiðar yrðu síðan sýnd á hverju ári og jafnvel töltkeppni. Með þessu næðist að gera mótin viðráðanlegri í stærð. Hægt yrði að sjá bestu kynbótahrossin sem koma fram á hverju ári á einum stað og það myndi flýta fyrir framþróun í ræktun því hrossin yrðu sýnd þegar þeim hentar.
Til þess að trufla heimsmeistaramótin sem minnst yrði þá unglingalandsmótin á sama ári og heimsmeistaramótin, sem myndi þýða að árið 2011 yrði unglingalandsmót á Vindheimamelum, 2012 fullorðinslandsmót í Reykjavík, 2013 gæti þá verið unglingalandsmót á Melgerðismelum og 2014 fullorðinslandsmót á Gaddstaðaflötum o.s.frv. Fleiri staðir hefðu þá e.t.v. tök á að halda landsmót í framtíðinni og við héldum áfram að byggja viðunandi sýningaraðstöðu fyrir íslenska hestinn sem víðast og kynna landið og hestinn okkar.